དེ་བཞིན་རབ་བྱུང་བདུན་པའི་ཆུ་བྱི་༡༤༣༢ལོར་ཕག་གྲུའི་ཁྲི་དཔོན་ལྔ་པ་མི་དབང་གྲགས་པ་རྒྱལ་མཚན་སྐུ་གཤེགས་རྗེས་ཕག་གྲུའི་ཁྲི་དཔོན་བསྐོ་འཇོག་ཐད་ལ་ཡབ་ཆེ་ས་སངས་རྒྱས་རྒྱལ་མཚན་དང་།སྲས་གྲགས་པ་འབྱུང་གནས་སོགས་ཡབ་སྲས་དཔོན་བློན་བར་ལ་འགལ་ཟླའི་རྩོད་རྙོག་བྱུང་བར་བརྟེན།ཤིང་སྟག་༡༤༣༤ལོར་ཡར་ཀླུང་དུ་ཚུལ་མིན་གྱི་བདེ་གཟར་བསླངས་པས་ཕག་གྲུ་ནང་འཁྲུག་གམ་སྟག་ལོའི་བདེ་གཟར་དུ་གྲགས་པ་དེ་བྱུང་ཡོད།གོང་གསལ་དེ་བཞིན་ཕག་གྲུའི་ཁྲི་དཔོན་རིམ་པའི་དུས་སྐབས་སུ་བོད་ནང་འཁྲུག་གི་བདེ་གཟར་ལན་ཁ་ཤས་སུ་བྱུང་ཡོད་པ་རྣམས་ཕལ་ཆེ་བ་ནི་ཆབ་སྲིད་ཀྱི་དབང་ཤུགས་འཕྲོག་རྩོད་དང་བབ་འབྲེལ་ཆེ་བ་ལྟར་སྣང་ན་ཡང་།ཕག་གྲུའི་སྲིད་དབང་གི་མིང་དང་རྗེས་འབྲེལ་ཐོག་ནས་རིན་སྤུངས་རྡོ་རྗེས་ས་རྟ་ཕྱི་ལོ་༡༤༩༨ནས་ས་སྟག་༡༥༡༨ལོ་བར་གྱི་ལོ་ངོ་ཉི་ཤུ་རིང་ལ་ལྷ་ལྡན་སྨོན་ལམ་ཆེན་མོར་སེ་འབྲས་དགའ་གསུམ་འཚོགས་མི་ཆོག་པ་བཟོས་མུར།དགེ་ལུགས་པའི་སྟེང་ལ་ཚུལ་མིན་བྱ་སྤྱོད་སྣ་ཚོགས་རིམ་པར་སྤེལ་བ་དེ་དག་ནི་གྲུབ་མཐའི་ཕྱོགས་ཞེན་ཤུགས་ཆེན་ལས་བྱུང་ཡོད་པ་མངོན་གསལ་ཡིན།